吳江華嚴塔院贈了洪講師
作者：葉適
朝代：宋

paragraphs: 具區以爲潴，吳江以爲裨。
自專一方浸，盡納海所遺。
逝川無發歎，麗澤可求師。
昔人會心地，今爲魚鳥資。
飛者自無極，遊者自無涯。
造物不諄諄，亦莫分何誰。
此時余與子，相遇相諧嬉。
曾觀烟雨外，未滿蒼茫思。
復來秋風後，重有騷屑悲。
不及日月入，爛焉墮輪規。
尚見波濤驚，纍然擁丘坻。
况彼瑣細者，蒲菼爭紛披。
當年吳季子，德合無醇疵。
范蠡之所矜，視之眇毫厘。
末路張季鷹，適意亦見推。
人才非一端，事近苦易移。
常恐後生輩，風流日凌遲。
縣憂公家迫，俗陋棟宇卑。
子將跨大閣，對此連天瀰。
英雄久銷歇，枯槁乃光輝。
寘余一榻處，析理定興衰。